Jopa 2300 Suomen microsoftilaista voi menettää työnsä. On erittäin ikävää, että näin on tapahtunut, toivon jaksamista irtisanottaville ja heidän perheilleen. Oma ja kaveripiirini huomio on asiassa keskittynyt elinkeinoministeri Olli Rehnin (kesk.) sanomisiin. Rehn jankkaa jankkaamasta päästyään kuinka Suomeen pitäisi saada "Microsoftin lupaama datakeskus".

En tiedä, onko EU-komissaarina toimiminen aiheuttanut jonkinlaista pään pehmenemistä ja yleistä käsityskyvyn alenemista, mutta täytyy nyt todeta yksi juttu: Rehn on aivan täysin pihalla. Hän toistaa paniikinomaisesti ja papukaijamaisesti kuinka Microsoftin nyt pitäisi rakentaa se datakeskus ja oltava sanansa mittainen, mussun mussun.

Perkele. Elämme vuotta 2015 ja meillä on täällä huippuministeri, joka ihan oikeasti uskoo mitä yritys sanoo ilman että asiasta olisi kirjoitettu minkäännäköisiä sopimuksia 😀

Fakta 1: Microsoftin ei ole mitään pakkoa rakentaa tänne datakeskuksia vaikka se olisi sanonut aiheesta mitä tahansa. Rehnin puheet tästä ovat pelkkää poliittista retoriikkaa ja aivan helvetin huonoa sellaista.

Fakta 2: Datakeskus ei työllistä. Se ei mitenkään riitä työllistämään irtisanottavaa 2300 henkilön joukkoa. Työllistymisskaala datakeskukselle on jotain muutaman kymmenen ja 200 henkilön välissä, todennäköisesti painottuen juuri tuonne harvempaan päähän. Henkilöiden minimointi datakeskuksista on juuri se keskeinen idea koko bisneksessä; pistetään paljon ATK- ja verkkorautaa läjään ja sen verran ihmisiä, kuin keskuksen ylläpito tarvii. Sen sijaan, että yksi henkilö kyttäisi yksittäisen tietokoneen toimintaa, hänen vastuullaan onkin isompia kokonaisuuksia. Vastuunjako toimii, koska vikaantumistodennäköisyys usealle datakeskuksen tietokoneelle tai järjestelmälle yhtä aikaa on pieni. Näin modernin datakeskuksen bisneslogiikka toimii.

Fakta 3: Kuten esim. Hupparihörhö huomauttaa blogissaan: Emme voi vain ottaa matkapuhelinosaajaa ja sitten istuttaa häntä datakeskuksen hallintabunkkeriin ja sanoa että teeppä työs. Asia ei mene niin, sillä ihmisten osaamisalueet ovat erilaisia. Näin esimerkinomaisesti: Istutappa 20 vuotta antenniprotoja labrassa vääntänyt tietokoneen eteen ja anna sille vaikka Debian Linux käteen ja käske asentaa postipalvelin. Todennäköisesti ei onnistu ilman koulutusta.

Kehotankin siis Olli Rehnin pitämään turpansa kiinni datakeskusasiasta niin kauan kuin hän ei siitä mitään millään tasolla ymmärrä.

Janne Paalijärvi – http://paalijarvi.fi/

Facebook: https://www.facebook.com/paalijarvi

Twitter: https://twitter.com/paalijarvi

Allekirjoita Piraattipuolueen puoluerekisterikortti: http://allekirjoita.fi/